[{"text_idx": "#000003", "text": "Mae Kelly a Naomi wedi bod yn aelodau yn y gampfa ers dros 12 mlynedd ac maent yn wynebau cyfeillgar i bawb yn Ystafell Ffitrwydd Glannau Dyfrdwy. Yn ddiweddarach eleni, byddant yn cymryd rhan mewn Her Afon Zambezi i godi arian ar gyfer Cats Protection. I\u2019w helpu i hyfforddi a chodi ymwybyddiaeth am Cats Protection a\u2019u Her Zambezi, bydd Kelly a Naomi yn treulio 12 awr ar rwyfwr, o 7:00am tan 7:00pm, y tu allan i\u2019r fynedfa i Ganolfan Hamdden Glannau Dyfrdwy.\nI baratoi ar gyfer yr her hon, mae Kelly a Naomi wedi bod yn hyfforddi yn y gampfa yn defnyddio pwysau, cymryd rhan mewn llawer o ddosbarthiadau ffitrwydd ac wrth gwrs, treulio llawer o amser ar y peiriannau rhwyfo.\nEglurodd Kelly: \u201cMae\u2019r Her Afon Zambezi yn cynnwys rhwyfo i lawr yr Afon Zambezi am 4 diwrnod mewn canw\u0302. Rydym yn gobeithio cynnwys pellteroedd o hyd at 28km y dydd tra\u2019n osgoi hipos a chrocodeilod, yna gwersylla ar wely\u2019r afon gyda\u2019r bywyd gwyllt.\nMae ein teulu a\u2019n ffrindiau eisoes yn meddwl ein bod yn wallgof, felly nid yw\u2019n syndod iddyn nhw ein bod am ymdrechu i rwyfo am 12 awr! Bydd yn gymaint o her hwyliog, yn arbennig os bydd aelodau eraill o\u2019r gampfa a\u2019r ti\u0302m Aura gwych yn ymuno a\u0302 ni ar ail rwyfwr. Mae\u2019r prosiectau \u2018Gwarchod Cathod\u2019 a gefnogir gan Cats Protection yn cael gymaint o effaith ar wella lles gymaint o gathod ar y stryd, felly mae gallu cyfrannu at y gwaith hwn yn golygu gymaint.\u201d\nRoedd Naomi yn mynegi ei brwdfrydedd i gymryd rhan hefyd a dywedodd: \u201cMae rhwyfo am 12 awr yn bendant yn mynd i fod yn her! Rydym wedi dechrau rhwyfo yn y gampfa am gyfnodau o hanner awr ac rwy\u2019n meddwl y gallwn ymdopi\u2019n iawn ond pan mae\u2019n dechrau ychwanegu drwy gydol y dydd, gall fod yn stori wahanol! Os oes yna unrhyw un yn dymuno dod draw i\u2019n cefnogi, boed i\u2019n hannog ymlaen neu i roi cynnig ar yr ail rwyfwr, byddem yn ddiolchgar iawn.\u201d\nRoedd Alan Duppa, Goruchwyliwr Ffitrwydd yn Ystafell Ffitrwydd Glannau Dyfrdwy yn mynegi ei gefnogaeth ar ran y ti\u0302m Aura cyfan, gan ddweud: \u201cAnaml mae Kelly a Naomi ar waha\u0302n pan maent yn ymweld a\u0302\u2019r gampfa ac mae\u2019n hwyl bod yn eu cwmni. Ar o\u0302l siarad gyda nhw am y digwyddiad codi arian hwn, roeddwn yn hapus ac yn gyffrous iawn i gefnogi\u2019r her hon. Rwyf wrth fy modd eu bod yn gwneud hyn i gefnogi Cats Protection ac wedi fy rhyfeddu gan eu gwaith caled. Mae\u2019r ti\u0302m Ffitrwydd Aura cyfan yn edrych ymlaen at gefnogi Kelly a Naomi gyda\u2019u her rhwyfo 12 awr a gobeithio y bydd llawer o aelodau\u2019r gampfa, cydweithwyr ac ymwelwyr a\u0302 Chanolfan Hamdden Glannau Dyfrdwy yn ymuno i\u2019w hannog ymlaen.\u201d"}]